Oceánografický ústav v Paríži

Oceánografický ústav v Paríži (franc. Institut océanographique de Paris) je vedecká inštitúcia v Paríži, ktorú v roku 1906 založil monacký princ Albert I. Sídli na adrese 195, Rue Saint-Jacques v 5. obvode. Inštitút spravuje Fondation Albert Ier, Prince de Monaco. Sídlo postavené v rokoch 1908 – 1911 je chránené ako historická pamiatka. História Albert I. bol priekopníkom oceánografie. Organizoval kurzy pre študentov a prednášky pre verejnosť. Prvá séria sa konala na Národnom konzervatóriu umenia a remesiel v roku 1903. Úspech viedol v Paríži k založeniu výskumného a výukového centra – oceánografického ústavu. Budova Výstavba sídla ústavu bola zahájená v roku 1908 a dokončená roku 1911. Nachádza sa v 5. obvode na okraji Latinskej štvrti, na križovatke Rue Saint-Jacques a Rue Gay-Lussac. Je súčasťou „Kampusu Curie“, ktorý združuje ďalšie vedecké inštitúcie. Tento kampus sa nachádza na pozemkoch bývalého kláštora vizitantiek, ktoré získala Parížska univerzita za pomoci štátu, mesta Paríža a monackého kniežaťa Alberta I. Univerzita postúpila kniežaťu ako jednému z mecenášov pozemok o výmere 1000 m² na stavbu sídla oceánografického ústavu. Budovu navrhol architekt Henri-Paul Nénot, ktorý je tiež autorom budov novej Sorbonny a susedného Geografického ústavu, ktorý je s oceánografickým ústavom symbolicky spojený dvojitým oblúkom (Zem a Oceán). Budova je neobvykle v štýle talianskeho renesančného paláca z tehál a kameňa, doplneného vysokou štvorcovou vežou. Výzdoba na fasáde predstavuje úlohu inštitúcie: šíriť vedeckú kultúru týkajúcu sa mora, sú tu kraby, medúzy, morskí koníci a tiež chobotnice, ktoré zdobia kované dvere. Sídlo inštitútu slávnostne otvoril 23. januára 1911 princ Albert I. a francúzsky prezident Armand Fallières. Súčasťou budovy sú dve posluchárne, laboratóriá zodpovedajúce trom oblastiam (fyzikálna oceánografia, morská biológia a fyziológia morskej biodiverzity), špecializovaná knižnica-mediálna knižnica, chovné nádrže v suteréne a služobné byty (riaditeľ a správca). Činnosť Poslaním Oceánografického ústavu v Paríži je rozvíjať a propagovať znalosti o oceánoch, ponúka verejnosti pravidelné prednášky (vedcov alebo prieskumníkov), semináre, publikácie a knižnicu venovanú moru. V rokoch 1977 – 2010 pôsobilo v suteréne inštitútu aj oceánografické múzeum Centre de la mer et des eaux, ktoré ponúkalo akvária, výstavy, filmy alebo každoročné fórum námorných remesiel. Oceánografický ústav v Paríži je sídlom Medzinárodnej komisie pre vedecký prieskum Stredozemného mora (CIESM). Organizácia Oceánografický ústav je riadený správnou radou, ktorej prezidentom je od roku 2020 Philippe Taquet. Jeho čestným prezidentom je suverénne monacké knieža, od roku 2005 je ním Albert II. Výkonným riaditeľom je Robert Calcagno. Okrem toho existuje aj vedecká rada, na čele ktorej stojí od roku 2020 Philippe Cury. Iné projekty Commons ponúka multimediálne súbory na tému Oceánografický ústav v Paríži Externé odkazy Oficiálna stránka Zdroj Tento článok je čiastočný alebo úplný preklad článku Oceánografický ústav v Paříži na českej Wikipédii.